Vakbonde moet hoes vir skade tydens Transnet-stakingDie haweterminaal in Kaapstad. (Foto: Transnet) Die DA dring daarop aan dat vakbonde moet opdok vir skade wat hul lede tydens die staking by Transnet aanrig. “Al die vakbonde wat deelneem aan die onwettige en onbeskermde staking by Transnet moet ten minste betaal vir enige skade wat aan infrastruktuur aangerig word weens hul lede se optrede,” sê Ghaleb Cachalia, die DA se woordvoerder oor openbare ondernemings. Transnet, wat Suid-Afrika se spoorvragnetwerk en al die land se hawens bedryf, het verlede week ŉ dooiepunt met vakbonde bereik oor salarisverhogings. ŉ Gevolglike staking het die reeds sukkelende staatsbeheerde instelling nog verder lamgelê. Volgens Cachalia het die stakers verlede week paaie in Durban en Richardsbaai versper toe hulle sement in die middel van die pad gegooi het. “Pleks daarvan om sy lede se optrede in bedwang te bring, het die vakbonde besluit om die situasie te vererger deur te dreig om Transnet heeltemal lam te lê.” Kumba het reeds gewaarsku dat die staking sy produksie swaar gaan tref. In die eerste sewe dae van die staking is die uitwerking op produksie sowat 50 000 ton per dag. Ná sewe dae word dit tot 90 000 ton per dag verhoog. Die uitvoerende hoof van die Suid-Afrikaanse Vereniging van Vragversenders (SAAFF), dr. Juanita Maree, het ook gesê dat die staking ŉ verwoestende uitwerking op die ekonomie sal hê. “Die belangrikheid van Transnet vir die land se ekonomie kan nie onderskat word nie en dit kan nie vir ŉ losprys gehou word deur vakbonde wat min agting het vir die lot van die nasie nie,” sê Cachalia. Die DA is bekommerd dat die staking eindelik in ŉ krisis soortgelyk aan die huidige kragprobleme gaan eindig. “Transnet behoort sy man te staan en dit duidelik te stel dat enige werker wat aan hierdie onwettige staking deelneem, nie betaal sal word vir enige dae wat hulle by die werk afwesig is nie,” sê Cachalia. “Transnet se versuim om dit te doen sal ŉ slegte presedent skep en moedig vakbonde net verder aan terwyl hulle reeds die welstand van elke Suid-Afrikaner geïgnoreer het.” Transnet het vroeër force majeure by sy hawens verklaar terwyl lede van die vakbond Untu begin staak het. Satawu se lede het Maandag by hulle aangesluit. Transnet en vakbonde vergader Maandag by die Transnet-bedingingsraad onder die vaandel van die Kommissie vir Versoening, Bemiddeling en Arbitrasie (KVBA) in ŉ poging om die dooiepunt by te lê.